                                   Эссе

                          Туған жер-  алтын бесігім

                                                   Қашықтасың , туған жер- қалың елім,

                                                   Небір жүйрік  болдырар жарау деген.

                                                   Шаршадым мен, жанарым талды менің,

                                                   Шаңыт жолға сарылып қарауменен.

                                                                           Әл-Фараби

Жоспар

І. Кіріспе «Бұл жарыққа  аяқ басып туған жер,

              Кіндік кесіп,  кірім сенде жуған жер.»

ІІ. Негізгі бөлім  «Туған жердей жер болмас»

ІІІ. Қорытынды. «Туған  жер- жердегі  жұмақ мекенім »

    « Бұл жарыққа аяқ басып туған жер,

     Кіндік кесіп, кірім сенде жуған жер

    Жастық- алтын , қайтып келмес күнімді

    Ойын ойнап , шыбын-шіркей  қуған жер,- деп  Мағжан Жұмабаев  атамыз айтқандай туған жер- керемет естеліктерге толы қасиетті мекен. 

      Ех, туған жер! Сен шынымен де  қасиетті, құтты  орынсың, себебі ең алғаш сенде  дүние есігін ашып, кіндік қаным тамып, шыр етіп жерге түстім. Құлын-тайдай тебісіп, достарыммен бірге көбелек қуған қайталанбас балғын балалық шақты сенде өткіздім. Енді , міне,  кішкентай балғын бөбектен , арманына асығып, биік белестерге құлаш  ұрған жалынды жасқа  айналдым. 

     Иә,  қанша туған жерден, елден,  туған-туыс бауырдан жырақтағымыз келмесе де, ғылым- білім  іздеп  елден арман қуып кетуімізге тура келеді.  Міне,  сол кезде туған жердің адам баласына қаншалықты қымбат, қашалықты ыстық екенін сезінесің деп ойлаймын.  Тіпті,  туған дала төсіне  жүгіріп шығып,  о шеті мен бұл шетіне  көз жүгіртіп,  айналаңа  көз салып, таза ауасын жұтып,  еркелей  ескен ерке самалына  бетіңді тосып тұрып, ақиық ақын Мұқағали Мақатаев атамызша: «Пай! Пай! Пай!  Киелі неткен жер!»- демеске  шараң қалмайды.  Бүкіл планетаны, бүкіл жер жүзін жеті айналсам да,  сендей жер таба алмасыма сенімдімін .Мейлі  ну орманы, көк майса шалғыны ,сылдырап аққан бұлағы болмаса да, менің өз туған жерім өзіме ыстық.Мен оны әлемнің  небір кереметі болса да, айырбастамас едім.              Туған жердің қадірін  біз, жас ұрпақ, түсініп жүрміз бе? Әрине ,  жоқ деп те айта алмаймыз.Туған жердің  қадірін ұлтарақтай жер үшін қанын төккен ата-бабамыздан артық кім біледі?   Соны  әр кез жадымызда ұстап,  қастерлеп отыруымыз керек. Әр адам өз жеріне  кішкене болса да жақсылық жасаса,  еліміз гүл- бақшаға айналар еді. Осы орайда Елбасымыздың   басшылығымен жүзеге асып жатырған ұлы істердің  мәні зор.

     Ойымды қорытындылай келе, мен  тек мына  сөздерді айтқым келеді: Асан қайғы өзінің желмаясына мініп халқы үшін  құтты мекен -жерұйықты  іздесе, мен әркімнің жерұйғы -өзінің  туған жері деген ой айтқым келеді. Туған жерде   тылсым бір құдіреттің бар екеніне ешкім де  шек келтірмейтін  болар.  Сонысымен де ол- қадірлі, қасиетті! Туған жерім-мен үшін жердегі жұмақ мекенім, жәннатым! Мен оның алдында мәңгілік қарыздармын.

